ལྷོ་སྤྲའི་སྐོར་གྱི་ནང་གི་སྐོར་གཅིག་ལོ་ས་ཡ་གཉིས་དང་འབུམ་ལྔ་ཙམ་གྱི་སྔོན་ནས་རིམ་པ་བཞིན་དུ་འགྱུར་ཏེ་མིའི་སྐོར་ཞེས་པ་དེར་གྱུར།མི་སྐོར་དེའི་ནང་ནས་ལོ་ས་ཡ་གཉིས་དང་འབུམ་ཕྲག་བཞི་ཙམ་གྱི་སྔོན་དུ་འཇོན་མི་ཞེས་པ་བྱུང་སྟེ།ཤེས་མིའི་རིགས་བརྒྱུད་མང་དུ་འཕེལ་ཞིང་དེ་རྣམས་ཀྱིས་རྡོ་ཆས་སྟབས་བདེ་བཟོ་ཤེས་ཤིང་མེ་བཀོལ་སྤྱོད་བྱེད་ཤེས་ཏེ།མེ་བཀོལ་སྤྱོད་བྱེད་པའི་སེམས་ཅན་ཐོག་མ་དེའང་ཁོ་ཚོ་ཡིན།ལོ་ས་ཡ་གཅིག་དང་འབུམ་དྲུག་ཙམ་གྱི་སྔོན་ན་བཟོ་མི་ཞེས་པ་བྱུང༌།ཤེས་མི་དང་བཟོ་མི་གཉིས་ཀའི་ལུས་ཁམས་ཀྱི་ཆགས་ཚུལ་ལ་བརྟགས་ན་ད་དུང་སྐད་ཆ་ཤོད་ཐུབ་པའི་ཆ་རྐྱེན་ཚང་མེད།དེས་ན་གཏམ་སྨྲ་ཤེས་པའི་མིའི་རིགས་ཀྱི་མེས་པོ་ཐོག་མ་ད་ལྟ་ཤེས་པ་ནི་ལོ་འབུམ་ཕྲག་བཞིའི་སྔོན་ཙམ་དུ་བྱུང་བའི་འགྲེང་མི་ཞེས་པ་དེ་ཡིན།འོན་ཀྱང་འགྲེང་མིས་བཤད་པའི་སྐད་དེ་ཐ་སྙད་ཐར་ཐོར་སྟབས་བདེ་ཙམ་ཞིག་ཡིན་པར་མངོན།འགྲེང་མི་ལས་ཡང་མི་གཉིས་སུ་གྱེས་ཏེ།ལོ་འབུམ་ཕྲག་གསུམ་གྱི་སྔོན་དུ་བྱུང་བའི་མཛངས་མི་ཞེས་པ་དང༌།ལོ་འབུམ་ཕྲག་གསུམ་ནས་ཁྲི་ཕྲག་གསུམ་བར་གྱི་སྔོན་དུ་བྱུང་བའི་ནེ་ཨན་ཏིར་ཐུ་ཞེས་པའི་མིའོ།།ལོ་ཁྲི་ཕྲག་བཅོ་ལྔའི་སྔོན་ནས་དེང་རབས་མི་བྱུང་ངོ༌།།མི་དེ་རྣམས་ཀྱི་ནང་ནས་ནེ་ཨན་ཏིར་ཐུ་མི་ནས་བཟུང་གཏམ་ལེགས་པར་སྨྲ་ཤེས་པས་རྙོག་འཛིང་ཅན་གྱི་མིང་ཚིག་རྣམས་ཡོད་ཅེས་ཟེར་རོ།།དེས་ན་མི་རྣམས་ཀྱིས་གཏམ་ལེགས་པར་སྨྲ་ཤེས་ནས་ལོ་འབུམ་ཕྲག་གསུམ་སོང་བས་མིའི་རིགས་ཀྱི་སྐད་ཡོངས་སུ་སྨིན་པར་གྱུར་པའི་ལོ་རྒྱུས་ལ་ལོ་འབུམ་ཕྲག་གསུམ་ཙམ་ཡོད་ཅེས་བརྗོད་པར་བྱའོ།།དེ་ལྟ་ནའང་རྣམ་གཞག་འདི་དག་ཐམས་ཅད་ས་འོག་ནས་རྙེད་པའི་མིའི་རུས་པ་སོགས་ལ་བརྟགས་ནས་ཚོད་དཔག་གིས་སྨྲས་པ་དག་ཡིན་ལ།དངོས་པོ་གསར་རྙེད་བྱུང་རིམ་བཞིན་དུ་བཤད་ཚུལ་ལའང་འགྱུར་བ་མང་པོ་འོང་གིན་འདུག་པས་མཐའ་གཅིག་ཏུ་ངེས་པ་ཡོད་དཀའ་བར་སྣང་སྟེ།ད་ལྟ་གནས་སྐབས་ཀྱི་འདོད་ཚུལ་ཙམ་ཞིག་ཡིན་ཞེས་ཤེས་པར་བྱའོ།།རྩོམ་འགན་པ།རྟ་མགྲིན